da en da en fr da da da nl da da lb nl fi da da da da da en da en fr en fr da en da sv en uz nl da da nb da da en da da da en sv fr fi da da de da de da da da da da da sv da da da da da nb sv da nl da da pl da da da da da pl da da da da da da de da da da pl da da nb da da de da da da en da da da da da da ml da da en ml da en ml da en ml da da en ml da en ml da en ml da en ml da en ml da en ml da en ml da en ml da en ml da en ml da en sv da en da da sv da da fr en da de da da de fr da de nl da da da en da da da da da fr ceb en nl ceb fr de da da
Lav fint pynt med kogler, grene og mos | ISABELLAS
Inspiration: Pynt op med naturmaterialer
af Af Thea Lind Thomsen 28.10.2021
Foto: Pernille Enoch, Frederikke Heiberg, Martin Sølyst, Lena Staal, Iben Ahlberg, Lene Samsø, Jes Buusmann, Liselotte Plenov & Kira Brandt.
På denne tid af året viser naturen sig fra en af sine smukkeste sider, for alt står i gyldne farver. Smut en tur ud i naturen, og saml kogler, grene og mos, som du kan pynte op med derhjemme. Vi giver inspiration til masser af fine idéer med naturmaterialer her.
Kogler, grene og mos er nogle af naturens skatte, som både pynter i naturen og også fint kan pynte i boligen som dekorationer og ophæng. Det gode ved materialer fra naturen er, at de passer ind i stort set alle slags hjem - lige fra den moderne til den klassiske bolig.
SÅDAN PYNTER DU OP MED NATURENS SKATTE
Naturlige materialer giver dit hjem et rustikt udtryk, og så er de et fint supplement til papir-, porcelæn- og glaspynt. Materialerne er ideelle at lave fine efterårs- og juletableauer af, så brug dem til simple opstillinger i efteråret, som du evt. kan lade stå helt til jul, hvor du kan pifte dem op med julepynt i dine yndlingsfarver.
Gå en tur i haven eller skoven, og saml, hvad du kan finde af materialer, der vil kunne pynte i dit hjem. Men husk, at man i skoven kun må samle, hvad der svarer til en almindelig bærepose. Det burde nu også være rigeligt til at lave et dekorativt stilleben.
Lærkegrene er særligt dekorative, fordi de små kogler sidder helt tæt sammen. Sæt nogle lange lærkegrene i en høj vase, og hæng få rustikke ornamenter på dem. Læg også en fyrregren på bordet sammen med nogle store kogler.
Lav en naturlig lysestage af en tyk gren med bark, som du udhuler, så der er plads til et fyrfadslys.
Vikl nogle bøjelige grene lidt tilfældigt til en oval krans, og bind dem sammen. Hæng en snor i, og pynt den med stjerner eller anden dekorativ pynt. Denne kan både bruges indendørs og som dørkrans.
Har du en nedfalden gren i din have, er der ingen grund til at smide den ud. Alt fra æblegrene til troldegrene kan bruges. Klip vildfarende grene af, så den får en passende form, og hæng den op i loftet, fx foran et vindue. Pynt den med papir- og glasornamenter, som du kan variere, alt efter hvilken årstid det er.
Birkebark er noget af det smukkeste, fordi det changerer i hvid og sort. Bræk et stykke bark af, bor huller i til lys, og lad den pynte i vindueskarmen i efteråret.
Her har vi malet en spiræagren med hvid spraymaling og pyntet den med ornamenter og en lyskæde. Det skaber en stemning af et fint vinterlandskab.
Alt godt fra naturen
Tag en tur på stranden for at se, om du kan finde noget fint drivtømmer og nogle hulsten. Hæng grenen på en snor, vikl natursnore omkring fjer, hulsten og dekorative pinde, og hæng det hele op på væggen.
Hæld kogler i forskellige størrelser i en glaskuppel, og vend den på hovedet. Det er fin pynt, der kan stå fremme hele året.
DIY julepynt: Florlet kartonranke med snefnug
Tag ud i skoven, og saml en masse lav, mos og grene, der kan samles til en fin krans. Sammen med fade, vaser og lysestager af messing giver det stuen et eventyrligt udtryk.
Tolv lys på et bord
Saml flere høje lysestager i en klynge, og sæt nogle grene med kogler og lav i høje glasvaser, som du stiller mellem lysene. Det skaber en magisk stemning på spisebordet.
Dæk op til jul
En af de bedste måder at imponere sine gæster på er ved at dække et fint julebord. Her har vi pyntet hver tallerken med en kogle, en fyrregren og et træornament.
En gave bliver så meget finere med en lille, grøn gren fra haven. Så forkæl dine nærmeste med en gave, der er pakket ind i neutralt papir og med en kvist fra naturen.
Det behøver ikke være tidskrævende at lave fine opstillinger. Her har vi stillet tre krukker på et fad og pyntet med kogler. I to af krukkerne har vi plantet sukkulenter, og i den tredje står et lys. Alle krukker har vi stoppet med grøn mos, der skaber en fornemmelse af skovbunden.
Boliggalleri: Vintersmuk bolig med kærlighed til naturen
Orker du ikke selv at lave kræmmerhuse, kan du heldigvis købe dem – af mange forskellige slags materialer. Disse to af messing er gamle, men tilsvarende findes på planteskoler og i brugskunstforretninger. Vi har pyntet dem med lidt katteurt og pynteugler.
Tip! Kræmmerhuse af messing er også velegnede til blomster. Dog skal du komme vand eller oasis i en plastikpose, da kræmmerhusene ikke er 100 procent vandtætte.
Et koglejuletræ i en gammel urtepotte skaber øjeblikkelig julestemning. For de fingernemme er det en smal sag at lave træet: Halvér de tørrede kogler, og bind dem fast med vindseltråd eller snor på et færdigkøbt stativ formet som en kegle. Bind til sidst et bånd om potten. Stativ eller færdigkøbt træ kan købes på velassorterede planteskoler eller hos blomsterhandlere.
I en gammel sølvskål på et leje af mos ligger en fin lille krans bundet af små enebærkogler. Koglerne er bundet fast med vindseltråd på en ring af kraftig ståltråd. Bind dem helt tæt sammen, men sørg for, at nogle er længere end andre, så kransen får et naturligt look. Lyset står i en lille skål med sand, så der ingen skade sker, selvom det brænder ned.
De fine kugler af bog og minikogler er lavet på oasiskugler, som materialerne er stukket ned i. Sørg for, at bog eller minikogler sidder helt tæt sammen, så ikke man kan se oassisen mellem materialerne. På sølvfadet ligger også en fantastisk kuglerund, grøn sten fundet på en mark samt lidt gran og en antik fyrfadsstage.
Tip! Kuglerne med bog og minikogler kan også laves på kugler af styropor, som kan købes i hobbybutikker.
En stor hurricane af glas fyldt med kogler er en overkommelig og alligevel elegant juledekoration. Lyset står i et glas og har ingen kontakt med koglerne, hvis det skulle brænde helt ned. Omkring den store hurricane ligger en kogleranke med lys i. Den er lavet af et stykke reb, hvorpå der med snor er bundet grankogler i formationer på fire (en kogle på hver side af rebet ud for hinanden). Derefter er der viklet en lyskæde omkring.
Det er svært at finde kæmpekogler i de danske skove, men heldigvis kan de købes hos blomsterhandlere eller i hobbybutikker. Stil dem i rustikke potter med lidt mos i bunden. Du kan evt. også spraye dem med lim og drysse med glimmer.
Rå, krogede grene fra et gammelt æbletræ bærer de fine julekugler i skinnende grønne og rosa nuancer. Grenene står i en fin vase af fattigmandssølv og vasen på et stort glasfad pyntet med mos og små pakker.
Overdådighed fremmer forståelsen. Det store trækar er fyldt til randen med fantastiske rosa- og sølvfarvede julekugler. En nem dekoration, der kun kræver, at du har mange julekugler.
Et stort stykke karton er her blevet malet med blå maling og rullet og limet sammen, da malingen var tør. Kræmmerhuset er pyntet med bånd, glansbilleder og udklip med fuglemotiver. Nede i kræmmerhuset står en gren viklet ind i køkkenrulle, så den ikke vælter fremover. Køkkenrullen er dækket med mos. De tre små, naturfarvede pyntefugle fuldender det stemningsfulde kræmmerhus.
Dette antikke kræmmerhus af porcelæn med blomstermotiv og guldkant er 100 år gammelt. Det er fyldt halvt op med våd oasis og herefter pyntet med gran og roser. Lignende kræmmerhuse kan findes i antikvitetsbutikker og på dba.dk.
Det store kræmmerhus af flet er perfekt som juleudsmykning på hoveddøren. Kræmmerhuset er foret med plastik og fyldt med våd oasis, så de grønne bladranker og granen ikke visner. Koglen er bundet fast med vindseltråd, og de lilla ranunkler står i små glaspipetter, så de let kan udskiftes. Kræmmerhus af flet og glaspipetter kan købes hos blomsterhandlere eller på planteskoler.
Den store lanterne fyldt med julekugler byder gæsterne velkommen på trappen. Hvis lanternen ikke kan stå under et halvtag, men står, hvor regnen kan sive ind, kan du sætte en varmebrik af metal i bunden, dække den med gran og derefter pynte med lys og kugler. Varmebrikken er perforeret og lader vandet sive igennem pynten, så den ikke fryser og springer. Lyset står i sin egen holder fyldt med sand og kommer aldrig i forbindelse med pynten, selvom det brænder helt ned.
Har du julekugler i forskellige størrelser, men samme nuancer, er det pænt at sætte dem sammen til et stort bundt. Bind hvide bånd i kuglerne, og hæng dem op på en krog eller en gren, så de hænger lidt forskudt af hinanden. Vi har brugt 10 gyldne kugler til denne dekoration.
På en gren hænger de fineste kræmmerhuse fyldt med små tørrede rosenknopper og spreder julehygge. Kræmmerhusene er rullet af forskellig slags mønstret papir og herefter dekoreret med glansbilleder og bånd, som er limet på. Vil du spare på de tørrede roser, kan du fylde kræmmerhuset 2⁄3 op med vat eller papir, lægge et stykke rundt pap over, og lægge de tørrede roser på pappet.
diy grene mos grankogler efterår jul
Er din elregning også steget? Sådan sparer du på strømmen!
Sådan laver du syltede grønne tomater
Havekalender 2022: Isabellas' gøremål i haven — uge for uge
Er din elregning også steget? Sådan sparer du på strømmen!
Sådan fjerner du kalk fra din bruseniche
Vild med Nutella? Så nemt kan du lave din egen version!
Kontakt Køb abonnement Annoncør
Administrer samtykke Cookie- og privatlivspolitik